Fordította

Nagy Mátyás

A fordítás alapjául szolgáló kiadás:

Debra Silverman: I Don’t Believe in Astrology: A Therapist’s Guide to the Life-Changing Wisdom of the Stars

St. Martin’s Essentials, New York, 2025

Copyright © 2025 by Luciela Media Group LLC.

Magyar kiadás © Helikon Kiadó, Budapest, 2025

Hungarian translation © Nagy Mátyás, 2025

Minden jog fenntartva

„Az asztrológia minden további nélkül jogosult a pszichológia elismerésére, tekintettel arra, hogy az asztrológia nem más, mint az ókor összesített pszichológiai tudása.”

Carl Jung

„Isten nem kockajátékos.”

Albert Einstein

Tartalom

Bevezetés

1. RÉSZ – Pszichológiai asztrológia és a tudattalan elme természete

1. Miként szeress bele a sorsodba

2. Asztrológia a pszichológia szemüvegén keresztül

3. A megfigyelő és a gonosz manók

4. Az asztrológia működéséről: Elemek, típusok, jegyek

5. A bolygók

6. A tizenkét ház

7. Ezoterikus asztrológia: A Szaturnusz és az aszcendens

2. RÉSZ – Önmagad és mások megértése

8. A Kos lélektana: Vagyok

9. A Bika lélektana: Birtoklok

10. Az Ikrek lélektana: Vélekedem

11. A Rák lélektana: Érzek

12. Az Oroszlán lélektana: Teszek

13. A Szűz lélektana: Elemzek

14. A Mérleg lélektana: Egyensúlyozok

15. A Skorpió lélektana: Vágyok

16. A Nyilas lélektana: Keresek

17. A Bak lélektana: Használok

18. A Vízöntő lélektana: Tudok

19. A Halak lélektana: Álmodom

20. A tizenharmadik jegy

Függelék: Találd meg a Szaturnusz-jegyedet!

Bevezetés

„Az asztrológia tiszteletre méltó hagyományokat mondhat magáénak a föld valamennyi olyan népe vagy etnikuma körében, amely elérte a civilizálódás valamilyen fokát. Ezt a tényt még az asztrológia ellenzői sem tagadhatják.”

Luke Dennis Broughton:
The Elements of Astrology
(Az asztrológia elemei), 1898

Hadd találjam ki!

1) Nem igazán hiszel az asztrológiában, de szeretnél. Kíváncsi vagy, vajon képes leszek-e megváltoztatni a véleményedet.

Vagy 2) kezdesz hinni az asztrológiában, de több információra van szükséged, hogy megerősíthesd a csillagok életedre gyakorolt hatásába vetett hitedet.

Bárhogy is legyen, jó helyen jársz. Azért adtam ennek a könyvemnek (és a podcastomnak is) azt a címet, hogy Nem hiszek az asztrológiában, mert annak idején jómagam is szkeptikus voltam. Idővel azonban ez megváltozott. A pszichológiát és az asztrológiát egyaránt alkalmazó több évtizedes szakmai gyakorlatom során első kézből tapasztalhattam, hogy pontosan mire is képes az asztrológia. Immár szilárdan hiszek benne.

Valami idehozott téged: valamiféle sejtés, kíváncsiság vagy érzés, miszerint az asztrológiában több rejlik, mint a személyiségünk puszta vázlata vagy holmi sekélyes napi előrejelzés. Amit eddig tudtál róla, az nem feltétlenül elegendő ahhoz, hogy ténylegesen belevesd magad. Lefogadom, hogy mindeddig csak a napjegyeddel (más néven csillagjegyeddel) kacérkodtál. Előfordulhat, hogy elkészíttetted az asztrológiai képletedet, és meglepődve tapasztaltad, hogy milyen pontos. Talán szeretnél hinni egy olyan csillagokkal teli világban, ahol az életnek végre van értelme.

Az asztrológia ellentmondásos. Túlzottan elvontnak vagy hóbortosnak tűnhet. Az asztrológia számomra nem marad le az orvostudomány mögött; életünk formálásának egy olyan eszköze, amely még akkor is óriási változást hoz magával, ha esetleg nem is hiszel benne.

Gondolj csak bele: nem szükséges hinned valamiben ahhoz, hogy működjön. Lefogadom, akkor is hinnél az igaz szerelemben, ha időnként csalódások érnének. Hiszel a gravitációban, még ha nem is feltétlenül érted, hogyan működik. Bízol benne, hogy ha megnyomod a kapcsolót, felgyullad a fény, anélkül hogy képes lennél ezt megmagyarázni. A szerelemnek, a gravitációnak vagy az elektromosságnak nincs szükségük hitre és megértésre ahhoz, hogy tegyék a dolgukat.

Ugyanez igaz az asztrológiára. Nem szükséges megértened. Nem muszáj hinned benne, akkor is a rendelkezésedre áll. Idővel – és ennek a könyvnek a segítségével – rá fogsz jönni, hogy milyen hasznos is ez az örök érvényű bölcsesség. Nem kell hinned az asztrológiában – az asztrológia hisz benned.

Nem vagy tévedés. Senki sem kényszerített téged, hogy felszállj az életnek hívott buszra – egy önként vállalt helyzetben vagy. Feladattal érkeztél. Ha (még) nem is hiszel benne, nem számít, mert előbb-utóbb nyilvánvalóvá fog válni számodra, hogy mindenkinek megvan a maga célja és életfeladatai, amelyek keresik őket.

Vannak problémák, amelyek mindaddig újra és újra fel fognak bukkanni az életedben, amíg meg nem tanulod a leckét. Ez a könyv arról szól, miként változtathatod céltudatossággá a zavarodottságodat, illetve a fejedben kavargó negatív hangokról, az elégedetlenségből fakadó nyugtalanságról, arról az érzésről, hogy nem vagy biztos abban, hogy ki is vagy valójában. Kíváncsi vagy arra, hogy a célodhoz igazodva létezel-e, hogy a megfelelő életet éled-e, hogy a megfelelő társsal vagy-e, vagy hogy a megfelelő munkahelyen dolgozol-e? Mindenkiben ott fészkel az a belső hang, amely azt súgja, hogy valamit rosszul csinálsz, vagy másképp kellene csinálnod, vagy hogy valaki jobbá kellene válnod.

A fejedben lévő hangok – akiket én csak gonosz manóknak hívok – szabotőrök. A legrosszabb dolgokat mondják rólad! Padlóra küldenek, mígnem a kritikus pontot elérve megelégeled őket, és végre meghallasz egy halkabb, kedvesebb, együttérzőbb hangot: a hangot, akit a megfigyelődnek nevezek. Az asztrológia megmutatja az utat a gonosz manók erdején át egészen a megfigyelő fényéig, ahol ezek a negatív hangok végre kellően elcsendesülnek ahhoz, hogy felszínre törhessen az igazság.

Az asztrológia megmutatja, ki is vagy valójában, és megállapítja: „Hékás, ez vagy te, és ez így van jól. Jogodban áll álmodozónak (Halak), ambiciózusnak (Bak) vagy erősnek (Kos) lenned. Megvan az oka, hogy miért értékeled jobban a szabadságot a kapcsolatoknál (Vízöntő); az anyagi biztonságot az értelmetlen vásárolgatásnál (Bika); vagy a beszélgetést a hallgatásnál (Ikrek). Természetes, hogy megszállottan foglalkoztat az élet értelme (Nyilas); morbid kíváncsiság fűz a halálhoz (Skorpió); ha akkor érzed magad a legjobban, amikor együtt van az egész család (Rák); hogy a romantika szerelmese vagy (Mérleg); vagy hogy próbálod mindenki figyelmét magadra vonni (Oroszlán). Nem muszáj harcolnod ellene. Egyszerűen ez vagy te.”

Az asztrológia bekapcsolja az éntudatosságodat. Ha Szűz vagy, az asztrológia megtanít arra, hogy hajlamos vagy önmagadat kritizálni. Ennek tudatosítása segít megnyugodnod, és megértened, mennyire fontos számodra, hogy pontos legyél, ügyelj a részletekre, és ellenőrizd a teendőid listáját. A megfigyelőd hangja (később majd megmutatom, hogyan találhatod és hallhatod meg) közölni fogja veled: „Igen, kritizálod magad. Ne aggódj! Nincs veled semmi baj.” Ezután, ha valaki azt mondja neked „Hékás, nyugi, ez nem fontos”, kellően jól fogod ismerni magad ahhoz, hogy tudd, számodra igenis fontos, és jól van ez így. Szeretsz apróságokon rugózni. Onnan fogod tudni, hogy sikerült bekapcsolnod a megfigyelőt, amikor végre megtanulsz egy kicsit nevetni magadon, és valóban képes leszel azt mondani magadnak: „Ó, megint kezdem… Hiába, én már csak ilyen vagyok!”

Mind a tizenkét jegynek megvannak a maga küzdelmei. Találd meg a sajátodat, és megtudod, minek a megtanulásáért jöttél ide. Nem véletlenül vagy itt. Valahol egy távoli irodában ott hever az asztalon a nagy ütemterv, és egy hozzá kapcsolódó mappa, rajta a neveddel. Az asztrológia biztosítja a kulcslyukat, amelyen keresztül bepillantást nyerhetsz, és megláthatod, mik a feladataid. Megkönnyebbülés tudni, hogy a téged ért kihívások okkal történnek, és legfőképpen azt megérteni, hogy nem te vagy a hibás.

Egyszer egy kliensem azt mondta nekem, hogy számára egyetlen elolvasott asztrológiai könyv felért tízévnyi terápiával. Reményeim szerint ez után a könyv után te is azt fogod érezni: ez az önismeret és a gonosz manóktól való megszabadulás hatékony útja.

És azt is belátod, hogy azok a dolgok, amiket a hibáidnak gondolsz, valójában az erősségeid. Ez a végső igazság az asztrológiával kapcsolatban: megváltoztatja a véleményed arról, amit korábban rossznak gondoltál. Ez észszerűtlennek tűnhet. Rá fogsz jönni, hogy a küzdelmeidben rejlő tanulságok miként terelnek rá az asztrológiai képleted fő útvonalára: a legfelsőbb énedhez vezető útra. Léteznek olyan ismétlődő magatartásminták, amelyek folyton veled vannak. Ez nem rossz, hanem jó dolog. Ezek a viselkedési minták a te útjelző tábláid. Ezek állnak a jegyed és önmagad megértésének középpontjában.

Amint azt már valószínűleg te is észrevetted, ez nem egy tipikus asztrológiai könyv. Ez egy önismereti-pszichológiai könyv, amely az asztrológiát használja iránytűként, keretként. A jegyek arra szolgálnak, hogy általuk beszélhess a jellegzetességeidről, és megmutatják számodra, hogy nem muszáj rosszul érezned magad az úgynevezett hibáid miatt.

Nincs veled semmi baj. Isteni lény vagy, aki önként vállalta ezt az életet pontosan azzal a személyiséggel, amellyel rendelkezel. Biztosíthatlak, hogy ez az igazság. Milyen csodálatos gondolat: pontosan olyan vagy, amilyennek lenned kell.

Asztrológia mint orvoslás

Megértem, hogy az emberek miért állnak ellen az asztrológiának, és miért tekintenek rá tévesen áltudományként. Elvégre még csak belegondolni is furcsa, hogy a Nap helyzete miként befolyásolhatja a személyiségedet, hogy a Hold pozíciója hogyan írhatja le a temperamentumodat, illetve hogy a többi bolygó miként bír befolyással az életed különböző aspektusaira. Tudom, hogy hókuszpókusznak hangzik, márpedig úgy lettünk kódolva, hogy elutasítsuk a hókuszpókuszt. Én legalábbis minden bizonnyal. Nem vagy képes kérdés nélkül azonosulni a különböző misztikus dolgokkal, gyanakodva viseltetsz a mágikus gondolkodással szemben? Megértelek. Miért is hinnél az asztrológiában? De gondolkodj el a következőn: az emberek egykor ugyanezt mondták a pszichológiáról is – sőt egyesek még most is így gondolják. Az emberek gyakran titkolják, hogy terápiára járnak, szégyellik bevallani, hogy kipróbálták, és nem mindenki ér el vele eredményt, ezért vannak, akik arra jutnak, hogy nem működik. Mégis, vedd fontolóra, hogy milyen sok emberen segített a terápia.

A doktori képzésem keretében tanultam klinikai pszichológiát. Pályafutásom során magas társadalmi státuszú személyekkel dolgozhattam együtt: komoly emberekkel, akik a szakmaiság és a kézzelfogható eredmények világában mozognak. Gyakorlatias ember vagyok, aki már igen fiatal kora óta elkötelezett a tanítás és a gyógyítás iránt. Büszke vagyok arra, hogy változást hozok mások életébe. Eredménycentrikus vagyok. A gyógyító célja, hogy úgy támogasson valakit, aki problémával és fájdalommal küzd, hogy az illető a foglalkozás végeztével kész tervvel a kezében távozhasson. Észrevettem, hogy a legtöbb kliensem jobban érzi magát egy jó asztrológiai foglalkozás végén. Ez rendre így történik.

Közel öt évtizedes praxisom dacára még mindig elképedek, hogy egy terápiás foglalkozáson milyen messzire juttathatok valakit az asztrológiai képletével a kezemben a „hagyományos” terápiához képest. Amikor az emberek azért keresnek fel, hogy arról panaszkodjanak, valami baj van velük, akkor én megmutatom, hogy ez mennyire nincs így. Közlöm velük: „Igen, hallak, de tudod, mit? Minderre magyarázattal tudok szolgálni pusztán azáltal, hogy rápillantok a képletedre. Abban minden benne van.”

Az asztrológiának az a legjelentősebb hatása, hogy azonnali és drámai módon változtatja meg az önmagaddal folytatott beszédmódodat. Felülírja a fejedben lévő hangokat. Általa önmagaddal és másokkal szemben is megbocsátóbbá és toleránsabbá válsz.

Mindig lesz olyan, aki kételkedik. Nemrég egy kliens mesélte, hogy amikor megemlítette az apjának, aki orvos, hogy hozzám jön foglalkozásra, az apja kiabálni kezdett vele. Pedig ez abszolút nem volt rá jellemző. Azt mondta a lányának: „Azok az emberek sarlatánok! Az én lányom ne pazarolja a pénzét asztrológiára!” Megesik az ilyen. Az apja testesítette meg a kritikus hangot, azt a hangot, amely az alapértelmezett, egyszerű logikát képviseli, amely többnyire a bal agyféltekés embereknél dominál, akik csak abban hisznek, amit képesek bizonyítani. Szerencsére a kliensem képes volt meghallani a saját hangját. Úgy távozott a foglalkozásunkról, hogy számos igazságot felismert magával kapcsolatban. Megértette, hogy valójában szeretné otthagyni a munkahelyét, amely boldogtalanná teszi, és inkább visszatérne az iskolapadba. Nem tudott volna eljutni erre a pontra, ha az apja hangjára hallgat. Ehelyett képes volt meghallani a saját igazságát – mindezt az asztrológiának köszönhetően.

Azok az előítéletek, kétségek, kérdések vagy cinikus gondolatok, amelyekkel az emberek a rendelőmbe érkeznek, gyorsan elpárolognak (néha akár már első alkalommal is), amint úgy érzik, hogy nem nézek keresztül rajtuk, és megértem őket. Imádom a szkeptikusokat. Szeretem, ahogy egy foglalkozás végére érve kitör belőlük: „Honnan tudod mindezt? Olyan jól ismersz. Jobban ismersz, mint én magamat!” Mély betekintést nyernek önmagukba, és csillogó szemmel, lágyabb szívvel távoznak.

Erről a könyvről

Ez nem egy újabb elméletekkel teli spirituális könyv. Nem fog arra biztatni, hogy igyál zöldségturmixot, vegyél trendi táplálékkiegészítőket, vagy hogy gyűjts kristályokat. Az igazság az, hogy ha az „emberi” oldalad igazán bepöccen, akkor ott a kristályok nem segítenek. Hiába meditálsz mindennap, attól még ott lesznek a gonosz manók.

Járványként tombol bolygónkon a szorongás, a depresszió és a függőség – csupa olyasmi, ami jellemző azokra, akik vigasztalást keresnek, vagy valamiféle megkönnyebbülésre vágynak a gonosz manók nyomása alól. A terápia, a biohackelés és az önsegítés milliárd dolláros iparága egyetlen kérdésre vezethető vissza: „Ki vagy békülve azzal, aki vagy?” Garantálom, hogy te is nemmel válaszolnál erre a kérdésre, és ezért is olvasod ezt a könyvet.

A Nem hiszek az asztrológiában célja, hogy hozzáférést adjon az együttérzés hangjához, amely tudja, hogy nincs veled semmi gond: egy szerethető és csodálatos lélek vagy. Azzal, hogy ebben a könyvben megismered saját magadat, növeled az éntudatosságodat, és eljutsz egy kedvesebb belső hanghoz. Mégis kinek ne lenne szüksége erre? Az emberek azért szeretik az asztrológiát, mert általa olyan információkat nyernek önmagukról, amik nagyon eltérnek attól, amit a belső kritikusuk mond nekik. Amint bekapcsol a megfigyelő, képessé válsz aktiválni a belső hangodat – és a gonosz manóknak esélyük sem lesz ellened.

Az első részben megismerkedhetsz az emberi létállapot barátságtalan természetével, és megtanulhatod, hogy ez nem a te hibád – egyszerűen úgy vagy kódolva, hogy szabotáld önmagad. Felfedezed majd, miként kombinálhatod a pszichológiát az asztrológiával. Megtanulod beazonosítani a képletedből adódó gonosz manóidat. Elsajátítod azt a technikát, amellyel lecsapolhatod a megfigyelőd erejét, és rátalálhatsz személyiséged fő útvonalára. Egyszóval beleszeretsz abba az őrültségbe, amit életnek hívnak.

A második rész tizenhárom fejezetből áll: egy-egy mindegyik csillagjegyhez, valamint a titokzatos tizenharmadik jegyhez, amelyről egyelőre nem árulok el többet. Minden fejezet magában foglalja egy-egy csillagjegy pszichológiai elemzését; egy ebben a jegyben született személy profilját; azt, hogy miként néz ki ez a jegy az alsó és a felső úton (avagy rosszul és jól funkcionáló formájában); hogyan tud a legjobban együttműködni a megfigyelővel (erről a fogalomról az első részben fogsz tanulni); hogy mi az életfeladatod, amennyiben ez a jegyed; milyen gyógyír segíthet az ilyen jegyűeknek; illetve hogy milyen érzés, ha a Hold, a Merkúr vagy a Szaturnusz ebben a jegyben van, vagy ha ez az aszcendensed. Minden fejezet végén kapsz egy csak neked szóló speciális meditációt, valamint összefoglalom az adott jegy lényegét.

Csak hogy tudd, nem mindenki kapcsolódik a csillagjegyéhez. Ami azt illeti, ez az egyik fő oka annak, hogy egyesek nem hisznek az asztrológiában. Megvan az oka, hogy pillanatnyilag miért nem vagy a jegyed tökéletes példája. Előfordulhat, hogy a holdjegyed vagy az aszcendensed erősebb befolyással jelentkezik. Ha több bolygód van egy csillagjegyedtől eltérő jegyben (az ilyesmit stelliumnak nevezzük), akkor ez a jegy a te esetedben elsőbbséget élvez. Maguknak a bolygóknak is megvannak a saját tulajdonságaik, illetve bizonyos házakban voltak a születésed pillanatában. Mindezek színesítik azt, ahogyan a napjegyed megnyilvánul (az első részben majd részletesebben szólok ezekről a hatásokról). Az asztrológia összetett, sok tényező hat benne egyszerre. Nem szükséges egy profi asztrológus szintjén értened hozzá. Az a lényeg, hogy a képletedben szereplő témák sokat elárulnak neked önmagadról, továbbá mások megértésében is segítenek.

Nincs olyan, akit ne sújtana valamilyen mentális egészségügyi probléma. Ez egy univerzális jelenség, amely tudatossággal orvosolható ugyan, de sosem lehet teljesen kijavítani. Ezt az életet úgy éljük, hogy kezeljük és gyógyítjuk azokat a fejünkben lévő hangokat, amelyeket egyszerűen a tizenkét jeggyel írhatunk le. Megmosolyogtató lesz, amikor felismered, hogy mennyire nyilvánvaló, amit a belső párbeszéded ismételget. Imádni fogod, hogy éppen azok a dolgok, amelyek az őrületbe kergetnek – márpedig tényleg ezt teszik –, valójában a legjobb barátaid. Minden egyes válság lehetőség a feleszmélésre. Hasonlóképpen, a gonosz manóid ismétlődő szövegelései figyelmeztetőül, vészjelzésül szolgálnak számodra: „Segítségre van szükségem, mindig ugyanazok a dolgok történnek velem.”

Az asztrológia az időtlen bölcsesség kincseskamrájába vezető ajtó. A lelked arra vár, hogy tudatára ébredj küldetésednek. Misztikusnak vagy Disney-mesébe illőnek tűnhet, hogy egy könyv varázsütésre közelebb vigyen a lelkedhez, mégis pontosan ez a Nem hiszek az asztrológiában célja. Mindeddig senki sem adott neked engedélyt arra, hogy megértsd önmagad és önmagad legyél. Ez a homokszem a gépezetedben, kényelmetlenséged és elégedetlenséged forrása. Gondolhatod azt, hogy spirituális gyakorlatot folytatsz, de mindaddig csak ámítod magad, amíg bele nem szeretsz az egyedi lelkedbe és az ezzel járó követelményekbe.

Úgyhogy vágj bele! Merülj el az értelemmel teli, megvilágító erejű szent beszélgetésben. Ikrek személyiségem azt szeretné, ha most rögtön belevetnénk magunkat a sűrűjébe – szóval gyerünk!

1. RÉSZ
Pszichológiai asztrológia és a tudattalan elme természete

„A halandóknak ezt a küzdelmét föld és ég megannyi változása befolyásolja. A csillagjóslás a planéták hatását vizsgálja az emberre. Maguk a csillagok nem mutatnak tudatosan jótékony vagy káros hatásokat, mindössze kedvező vagy kedvezőtlen sugárzást bocsátanak ki magukból. Önmagukban nem segítik vagy gáncsolják az embert, ugyanakkor természetes csatornát biztosítanak az ok-okozati egyensúly külső munkálkodásához, amelyet minden egyes ember még a múltban hozott mozgásba…”

Paramahansza Jogananda:
Egy jógi önéletrajza
(Béresi Csilla fordítása)

1. fejezet
Miként szeress bele a sorsodba

„Kérdezted már valaha magadtól: Miért vagyok itt? Minek kellene lennem ebben az életben? Ha igen, akkor máris elkezdtél egy új módon élni. Őszinte meggyőződésem, hogy az asztrológia feladata, hogy segítsen választ találni mindazoknak a férfiaknak és nőknek, akik elkezdtek kérdéseket feltenni a saját életük céljával és értelmével kapcsolatban. Az asztrológia ugyanis kevés valódi értéket nyújthat mindazoknak, akik nem tesznek fel ilyen kérdéseket.”

Dane Rudhyar

Ez egy beállítódás. Akkor sem csinálhatnád jól, ha próbálnád.

Mindnyájan bűnösök vagyunk – abban, hogy emberi lények vagyunk. Szabotáljuk önmagunkat. Nem a saját érdekeinket szem előtt tartva cselekszünk. Összetörjük mások szívét, és a mi szívünket is összetörik. Elhagyunk másokat, ahogyan mások is elhagynak bennünket. Elárulunk másokat, mire mások is elárulnak minket. Lesz olyan ismerősöd, aki félre fog lépni, függő lesz vagy ghostol másokat. Ragaszkodunk ahhoz, hogy az érdekeinkkel szemben cselekedhessünk, amely rossz közérzetet eredményez, és megkérdőjelezi, hogy kik is vagyunk – nemcsak mint egyének, hanem mint faj. A legrosszabb esetben ezek az egzisztenciális kérdések folyton kínoznak bennünket, és nem találunk rájuk kielégítő választ. Így vagyunk kódolva. Az emberi természet egy furcsa és képtelen operációs rendszert mondhat magáénak.

Gondolj csak bele: mi van, ha senki sem tehet arról, hogy hibás a tervezésünk? Sem a szüleink, sem a párunk, sem az életünk során hozott döntéseink. És mi van, ha nem a te hibád, hogy az elméd nem a komfort, a bölcsesség vagy az egyértelmű válaszok felé fordul? Nem jelentene megkönnyebbülést egy ilyen gondolat?

Amikor a húszas éveimben a klinikai pszichológiai doktori tanulmányaimat folytattam, emlékszem, hogy a képzés elején az egyik professzor megkérdezte tőlünk, miért akarunk pszichológiát tanulni. Felemeltem a kezem, és azt válaszoltam: „Mert szeretném tudni, hogy miért nem azt tesszük, ami jó nekünk. Miért nem edzünk? Miért nem táplálkozunk helyesen? Miért nem azt tesszük, ami felszabadít bennünket? Miért nem mondunk fel egy olyan munkahelyen, amit utálunk? Miért nem lépünk ki egy olyan kapcsolatból, ami nem egészséges?” Tényleg szerettem volna tudni. Ez volt az oka, hogy a pszichológiát választottam: mi, emberek miért nem azt tesszük, ami boldoggá tenne bennünket?

A pszichológia sosem válaszolta meg teljesen ezt a kérdést – az asztrológia azonban igen. A válasz erre a kérdésre egyszerű: ez a mi tervezési hibánk. Így vagyunk kódolva. Az emberek annyira ostobák, hogy még azt sem tudják, hogy okosak. Márpedig ez egyszerűen hülyeség! A jó hír, hogy ez nem végzetes.

Fejlődünk. Nem olvasnád ezt a könyvet, ha nem jött volna meg az étvágyad arra, hogy tanulj és fejlődj. Mindazonáltal bármennyit is fejlődjünk, mindannyiunk elméjében megbújnak bizonyos tudattalan késztetések, amelyek visszatartanak bennünket attól, hogy azt tegyük, ami jó nekünk. Nem vagyunk képesek megmagyarázni, miért zuhanunk olyan könnyen a lustaság, a depresszió vagy a szorongás állapotába – belső szabotőreink munkához látnak, mi pedig egyszerűen megadjuk magunkat. Nem tehetünk róla: az emberi természetnek megvan a maga természetes hajlama arra, hogy átadja magát a gravitációnak, és a legalacsonyabb szintre süllyedjen. Mint a gyerek, aki elcseni az édességet, és azzal védekezik: „Nem tehetek róla!”

Legyünk őszinték: a felső utat járni ritkán egyszerű. Kételkedünk az ösztöneinkben és a döntéseinkben. Nem arra terveztek bennünket, hogy azonnal megbocsássunk, vagy hogy könnyedén érezhessünk örömöt. Hajlamosak vagyunk másokat hibáztatni, mielőtt megbocsátanánk: a megbocsátás tanult készség, a hibáztatás pedig automatikus viselkedésforma. A megbocsátás nem jön természetes módon.

Íme néhány példa az emberi létállapotra és a hibás tervezésünkre (a könyvben többet is ki fogok emelni):

✦A béke nem az erősségünk. Az első és legfontosabb tervezési hiba, hogy az emberi elme képtelen fenntartani a békét. Viszálykodunk. Nehezen jövünk ki egymással. A drámának élünk. Gondolj csak bele: a legtöbbet azoknak fizetjük – színészeknek és sportolóknak –, akik drámákat generálnak nekünk. Félünk a különbözőségtől. Ítélkezünk egymás felett, gyakran rosszindulatúan. Pletykálkodunk. Kíváncsiskodunk: ezen alapul a populáris kultúra és a közösségi média.

Fejben főleg saját magunkról beszélünk csúnyán. Létezik olyasvalaki, akinek nincs egy negatív, kételkedő, lebecsülő és lealacsonyító hang a fejében? Ezek a hangok rendre felerősödnek; reggelente megkritizálják azt, amit a fürdőszobatükör mutat, éjszakánként pedig nem hagynak aludni, és azzal nyomasztanak, amik történtek vagy történhetnek. Aggodalmaskodunk – ó, de még mennyire! Aggódunk amiatt, hogy helyesen cselekszünk-e; jól döntünk-e; a legtöbbet hozzuk-e ki az életünkből; megtesszük-e azt, amit meg kellene tennünk, vagy épp olyasmit teszünk-e, amit nem szabadna; valóban szeretnek-e bennünket, és mi magunk kellőképpen szeretünk-e másokat; vagy hogy elpazaroljuk-e az életünket. Folyamatos bizonytalanság gyötör bennünket. Az egyetemes belső párbeszéd túl gyakran telítődik félelemmel, ítéletekkel és kötelességekkel. Ez kész őrület!

✦A megbocsátás nem jön magától – a hibáztatás és a szégyen viszont igen. Sokunk számára a bocsánatkérés nem természetes jelenség. Azonnal a másikat hibáztatjuk, és sértetten elvonulunk. Nem arra terveztek bennünket, hogy felelősséget vállaljunk az életünkért. Nem úgy vagyunk kódolva, hogy emberségesek legyünk. Hibázunk – és ahelyett, hogy ezt beismernénk, hajlamosak vagyunk mások hibáztatására, tagadásra, függőségre, menekülésre és eltitkolt szégyenkezésre ragadtatni magunkat.

Más hibája a párkapcsolatunk kudarca, a függőségünk kialakulása, a munkahelyünk elvesztése, egy baleset bekövetkezte, a gyerekkorunk tönkremenetele. Képzelj el egy gyereket, aki kiborítja a gyümölcslevét, és amikor az anyja odafordul, a testvérére mutat, és azt állítja: „Ő volt.” Az anya összezavarodik, mivel egyik gyerek sem vállalja a történtekért a felelősséget – egy pillanat alatt mindenki dühbe gurul, belegabalyodva az emberi természet hálójába. Mások hibáztatása egyszerűen az emberi természet része. Sokkal könnyebb ujjal mutogatni másokra ahelyett, hogy elfogadnánk: a tökéletlenségeink megtaníthatnak bennünket az együttérzésre.

✦Kórosan bizonytalanok vagyunk. Egy másik furcsa tervezési hibánk a belső bizonytalanság érzése. Mindenkiben jelentkezik. Úgy érezzük, figyelnek és megítélnek minket, ha mások épp nem is, akkor a fejünkben lévő hangok – ez a folyamatosan futó kommentár, amely bizonytalanságot ébreszt és táplál bennünk. A terápia és a meditáció ellenére az eredmények gyakran igencsak kiábrándítóak, és sokan fel is adják, mert úgy érzik, nem éri meg az erőfeszítést. És kezdődik megint a régi nóta: valami nincs rendben velünk. Rosszul kell működnünk, hiszen boldogtalanok vagyunk. Miféle logika ez? (A bizonytalanságra leginkább fogékony jegyek a Bika, a Szűz és a Rák.)

✦A saját kárunkon tanulunk. A viselkedésünk vagy a hozzáállásunk megváltoztatásához gyakran tragédiára – például egy súlyos betegségre vagy egy halálközeli élményre – van szükség. A húszas éveim elején ismerkedtem meg Alice Bailey könyveivel: ez jelentette spirituális utazásom első állomását. Az Initiation, Human and Solar (A beavatásokról, az emberiről és a szolárisról) című munkájában azt írja, hogy ennek az életnek nevezett játéknak az a célja, hogy átmenj bizonyos beavatások – ismertebb nevükön krízisek – sorozatán, hogy kiderüljön, vajon megengeded-e a lelkednek, hogy közbeavatkozzon. Más szóval, a krízisek során válik el, hogy feleszmélsz-e, keresed-e a lelked, és a teljes elfogadás örömteli gyakorlatává változtatod-e ezeket a leckéket. Üdvözöllek a Föld bolygón, ahol újra és újra fontos leckéket kapsz személyes traumáknak-drámáknak álcázva egészen addig, míg végül meg nem érted az üzenetet – akár tetszik, akár nem. Ez az egyetlen módja annak, hogy igazán tanuljunk. Kár, hogy erről senki sem tájékoztatott téged (legalábbis eddig a pillanatig).

✦Az azonnali kielégülést részesítjük előnyben. A türelem ellenében az azonnali kielégülést választjuk. Nem úgy vagyunk kódolva, hogy hosszú távon gondolkozzunk. Az azonnali örömre törekszünk ahelyett, hogy felkészülnénk arra, ami következik. Annyira furcsállom, hogy kollektívaként nem vagyunk képesek több nemzedékkel előretekinteni, hogy elgondolkodhassunk a tetteink gyermekeink gyermekeire gyakorolt következményein. Mintha képtelenek lennénk az előrelátásra és a vágyaink szabályozására. (Mindennek leggyakoribb áldozatai a Kos, az Oroszlán és a Nyilas jegyűek.) Az emberek fogyasztásra programozott gépezetek.

✦Ellenállunk a változásnak. Gondolj a múltra, a felmenőidre; ugyanúgy küszködtek, mint ahogy te is. Összetört a szívük, megbetegedtek, olyasmiket tettek, amit megbántak, a lelkükbe tapostak, boldogtalanul éltek. És most itt vagyunk mi, nemzedékekkel később, és pontosan ugyanazt tesszük. Továbbvisszük atyáink és anyáink bűneit. Nem akarjuk megváltoztatni a történelmet. Nem akarunk megváltoztatni semmit. Előfordulhat, hogy utánaolvasunk, miként érhetnénk el változást – csakhogy azt könnyű elképzelni, de nehéz megvalósítani. Biztosan túlzás azt állítani, hogy lusta és indulatos fajta vagyunk, akikből eredendően hiányzik a bölcsesség? (A Bika, a Rák és a Skorpió azok a jegyek, amelyek igazán ellenállnak a változásnak!)

✦Könnyű minket triggerelni. Ha ránézek az asztrológiai képletedre, pontosan tudni fogom, mivel tudok heves reakciót kiváltani belőled. Ha Szűz vagy, csak rendetlenséget kell magam után hagynom. Ha Ikrek vagy, nem szabad szóba állnom veled. Ha Oroszlán vagy, figyelmen kívül kell hagyjalak. Ha Kos vagy, nem szabad egyetértenem veled. Ha Vízöntő vagy, elég annyit mondanom neked, hogy épp olyan vagy, mint mindenki más. Ha Rák vagy, sértegethetném a családodat. Ha egy rokonod, a főnököd, egy rosszindulatú barátod vagy egyszerűen csak egy ismeretlen az interneten kikezdi az egódat, bármilyen bölcsességet vagy jótékony szokást sajátítottál is el, az egész azonnal megy a levesbe.

Képzeld el, ahogy épp autót vezetsz, és bevágnak eléd – a reakciód egy pillanat alatt képes elhomályosítani a fensőbb énedet, és könnyen előfordulhat, hogy dühödben beintesz az illetőnek, vagy káromkodni kezdesz. Mindössze annyira van szükség, hogy valaki megbökdösse a neuralgikus pontjaidat, és garantálom, hogy személyes sértésnek fogod venni a történteket. Hallottad már a jótanácsot, miszerint nem szabad semmit sem magadra venni? Marhaság. Mindenki ezt teszi. Egy levegőjegyű személy ilyen esetekben hajlamos teljesen félrelökni az érzelmeit, és tagadással helyettesíteni őket: „Hol érdekel ez engem?!” De az is előfordulhat, hogy destruktív magatartást tanúsítasz – ez a tűzjegyű személyekre jellemző –, és valami olyasmit teszel, ami egy pillanatra csillapítja a fájdalmat: például költekezésbe, kábítószerbe vagy alkoholba menekülsz. Talán bezárkózol, mint egy földjegyű, vagy könnyekben törsz ki, mint egy vízjegyű. Úgy vagyunk megalkotva, hogy meglegyenek a magunk érzékeny pontjai, nem pedig úgy, hogy bölcsek legyünk.

Várjunk csak! Tényleg ilyen rossz a helyzet? Nincs semmi remény? Természetesen van. Emberi tervezésünk lehet, hogy nem hatékony, ellenben frusztráló és értelmetlen – de ne aggódj! Van rendszer ebben az őrületben.

Kísérletként jöttél létre az evolúció nevében: lelkek érkeznek és lépnek be a Föld bolygónak hívott osztályterembe arra programozva, hogy nagy elégedetlenséget, szomorúságot, diszharmóniát és betegséget éljenek át. A kérdés csak az: képesek az emberek szeretni függetlenül attól, hogy mit tartogat nekik az élet?

A dolog a következőképpen működik: hibáznod kell, hogy aztán jól csinálhasd. Minden, ami rossz benned, részét képezi a tananyagodnak. Olyan ez, mint egy televíziós kvízműsor. Megkapod a választ, ami tükrözi életed drámáját. A kérdés az: „Mire akar az élet megtanítani?” Abban a pillanatban, amikor rájössz, hogy a problémáid nem szűnnek meg, hogy mindig rejlik valami kihívás az emberi természetben, akkor végre elkezded megválaszolni azt a kérdést: „Mi a küldetésem?” Az asztrológia segít megtalálnod a választ. Az asztrológiai képleted leírja, mi a küldetésed. A végső kihívás, hogy hálával fogadd azt, amit nyújt neked. Egyszerűnek hangzik, ugye? Biztosíthatlak, hogy nem az.

A megértés és az elfogadás akkor jelentkezik, amikor rájössz, hogy 1) mind egy csónakban evezünk, és 2) kivétel nélkül mindenkinek, akit ismersz, megvannak a maga titkos problémái és olyan tulajdonságai, amelyeket nem túlzottan kedvel. Asztrológus pszichoterapeutaként biztosíthatlak: ez a dolog sosem változik. Minél hamarabb ráébredsz, hogy úgy érkeztél ide, hogy vállalod az emberi létállapotot, annál gyorsabban megbékélsz vele. Az elfogadás akkor mutatkozik, amikor már nincs benned ellenállás az adott élethelyzettel szemben. Ezen a ponton veszi kezdetét a gyógyulás.

Ez az önfejlesztő gyakorlat, amelyre jelentkeztél, messze túlmutat a tudatos emlékezésen. Nem emlékszel rá, hogy beleegyeztél volna abba, hogy vállalod mindazt, ami ennyire kihoz a sodrodból. Abban a pillanatban, amikor rájössz, hogy a tervezési hibák valósak, és nem fognak eltűnni… nos, eltűnnek. Amint ez tudatosul benned, megállapítod: „Igazán fura vagyok, érzelmileg csökevényes, nem szeretem embernek érezni magam.” Aztán rájössz: „Várjunk csak, várjunk csak! Talán pont ehhez kapcsolódik az én életfeladatom!” (Így mondaná egy Vízöntő.) Itt veszi kezdetét a szabad akarat – annak elfogadásával, ami van, ellenállás nélkül.

Ha levegő- vagy földjegyű vagy, hangosan fogod végigpanaszkodni az egész megbízatásodat. Ha tűzjegyű, akkor örömest elkerülöd ezt az egész beszélgetést. Most már értjük, hogy ti vízjegyűek miért vagytok depressziósak – sértésnek érzitek ezt az igazságot. „Hogy érted azt, hogy fájdalmat kell éreznem ahhoz, hogy gyógyulhassak? Látni akarod, ahogy sírok?!”

Az egyetlen kiút, ha beleszeretsz a sorsodba. Ez az életed célja. Tegyél úgy, mintha ez munkaköri kötelességed lenne, és már alig várnád, hogy dolgozhass! Teljesen meg fog változni, hogy mire fókuszálsz.

Sok évet vesztegettem a túlgondolásra. Debra Silverman az őrületbe kergetett. El sem hiszem, hogy ilyen sokáig éltem vele együtt. Aztán egy nap rájöttem, hogy nem megy sehova, és ha nem fogadom el a tényt, hogy elválaszthatatlanul össze vagyunk nőve, akkor nyomorultul fogom érezni magam, ahogy ő is. (Ez annyira Ikrek.)

Így hát a lelkembe pillantottam, és kijelentettem: „Deb, te kis társfüggő, érzelgős, szirupos jószág, ki kell jutnunk innen.” Valóban nagyon érzelgős lény voltam. Nem álltam volna ellen annyi éven át az életfeladatomnak, ha valaki egyszerűen csak elmondta volna, hogy mi az. „Érzelemfüggő vagy, és meg kell tanulnod, milyen is az egyedüllét.” A harmincas, negyvenes és ötvenes éveim mind rámentek arra, hogy teljesen idióta módon viselkedtem. Kínos. Visszatekintve magamra azon tűnődöm, miért nem volt több eszem.

Kérlek, ne próbálj úgy tenni, mintha ez rendben lenne, és ne mondd: „Debra, mi mindannyian szeretünk téged!” Tudom, hogy akkoriban az éretlenségem teljes fordulatszámon pörgött. Itt most csupán a pőre emberi tapasztalataimat osztom meg veled, és büszkén mondhatom, hogy egy aranyos kis ember vagyok, aki nincs híján a lelki sérüléseknek. Már nem szégyenkezem. (Na jó, csak egy kicsit.)

Az emberi természet a legjobb esetben is kínos. Ígérem neked, hogy amint feltárjuk az asztrológiai képleted pszichológiáját, és rátapintunk az érzékeny pontokra, nagyon is feszélyezve fogod érezni magadat. Nem azért vagyok itt, hogy minden jegyet édessé és szirupossá tegyek. Az a célom, hogy az árnyoldalunk igazságáról szóljak – a részünkről, ahol az arany rejtőzik.

Valójában addig nem változunk, amíg az életünk nem lesz igazán rossz. Kellő kényelmetlenség hiányában nem tudunk kilépni az ismétlődő mintákból. Sajnálom, hogy ezt kell mondanom. Ez rossz hír. Addig nem fogsz megváltozni, amíg a helyzet nem válik annyira fájdalmassá vagy fárasztóvá, hogy már nem bírod tovább. Ezt nevezik mélypontnak – ami egyben fordulópont is a fejlődéshez.

Mi mint kollektíva – mint az emberi faj – épp most érjük el ezt a pontot. Lesz majd egy lökéshullám, egy ébresztő. Polgárháborús energia rejlik a csillagokban. Ez világszerte radikális változáshoz vezethet. Robbanásig feszült állapot lesz, és nem sok örömünk lesz benne.

Ez a könyv segít ebben a viharos időszakban jobban megértened önmagadat, illetve mások motivációit és sajátosságait. Segít meglátnod, miért történnek a dolgok úgy, ahogy, és miért reagálunk rájuk úgy, ahogy. Világosabbá fog válni számodra, hogy milyen feladataid vannak ebben az életben. Rendelkezel a felismerésükhöz szükséges eszközökkel – ez a könyv ezeknek az eszközöknek a megtalálásáról és elsajátításáról szól.

Azért vagyok itt, hogy elmondjam (az egész emberiségnek): „Elcseszett vagy – de ettől még kedvellek.” Minden kétséget kizáróan a jó hír az, hogy függetlenül attól, hogy mi történik ezután ebben az életben és ezen a bolygón, a történeteddel te is hozzájárulsz az emberi fejlődéshez. Ez olykor kínos, megalázó, ijesztő, lesújtó vagy éppenséggel elviselhetetlen érzés lehet. Senkinek sem akarod elmondani például, hogy pornó- vagy cukorfüggő vagy, esetleg a TikTok megszállottja. Sőt még a politikai meggyőződésedet sem akarod elárulni senkinek. Mert az emberek ingerlékenyek, kritikusak, ítélkezők, irracionálisak. Nem könnyű manapság eldönteni, hogy mit mondj vagy tegyél, mindenki csak próbál valahogy alkalmazkodni és boldogulni. Mindig megdöbbent, hogy milyen tétlenül tudjuk tűrni a kellemetlenségeket.

Az asztrológia megértése felboríthatja az életedet, mert ha egyszer beleszeretsz a sorsodba és felébredsz, immár képtelen leszel visszaaludni. Ébren akarsz majd maradni. Új módon fogod látni a dolgokat. Együttérző lelked elkötelezett lesz az emberiség fejlődése mellett, és nemsokára az első sorba kerülsz, szóval állj készen. Ezért vagy itt.

A lelked nem akar mást, mint segíteni, különben nem lennél itt. Lelkek milliárdjai várakoznak és vágyakoznak arra, hogy végre testet ölthessenek. Mit gondolsz, miért él 8 milliárd ember ezen a bolygón, és miért növekszik egyre ez a szám? Azért, mert mind arra vágytak, hogy itt és most részt vehessenek ebben az élményben.

„Segítek! – jelentkezik a lélek. – Válassz engem!” Aztán ideérkezünk egy pszichológiai kövekkel teli hátizsákkal, amely olyan nehéz, hogy el is felejtjük, mit ígértünk. Át kell mennünk a szenvedés teljes folyamatán, hogy emlékezhessünk.

Minél erősebb a fájdalom, minél nagyobb a szorongás, annál nagyobb lesz a hozzájárulásod, amiért erre a bolygóra kerültél. Minél nagyobb a történet, annál nagyobb a szellem. Ha felszabadulsz a sok szenvedés alól, akkor a szabadság ösvényén fogsz haladni. Ha még nem sikerült, csak kitartás.

Azt mondod, ez az egész kísérlet rossz? Tény, hogy mindeddig az emberiség nem hozta a legjobb formáját, vagyis a kísérlet nem a legsikeresebben alakult. Jövőbe tekintő asztrológusként azonban nagy reményeket fűzök az emberiség következő változatához. Szerintem sokkal jobb lesz a mostaninál. Már közeledik. Néhány felnőttben és gyerekben már látom. Itt jön a Vízöntő korszaka!

Van remény, és leküzdhetjük hibás tervezésünket. Most még inkább szükségünk van optimizmusra és reményre, mint valaha. Hol keressük? Az asztrológia és a pszichológia metszéspontjában.

Újdonságaink, eseményeink, valamint kedvezményes ajánlataink megtalálhatók megújult webáruházunkban, a booklove.hu-n!

Felelős kiadó M. Nagy Miklós

A Helikon Kiadó a Libri Könyvkiadó Kft. imprintje

Felelős szerkesztők Turi Márton és Zelei Dávid

A szöveget gondozta Zsámbokiné Siklósi Ágnes

Műszaki szerkesztő Rochlitz Vera

Borítótervező Váraljai Viktória

Tördelte Kaposvári Franciska

ISBN 978 963 620 672 7

Elektronikus változat:

eKönyv Magyarország Kft.

www.ekonyv.hu

Készítette Ambrose Montanus

Felhasznált betűtípusok

Caudex – SIL Open Font License

Crimson Text – SIL Open Font License

Noto Sans Symbols 2 – SIL Open Font License

Noto Serif – SIL Open Font License

Proza Libre – SIL Open Font License

Source Serif 4 – SIL Open Font License

Vollkorn SC – SIL Open Font License